মোমেন্টিয়ার আমার মনোভাবটা হয়তো বুঝতে পেরেছিলেন। তিনি মুচকি হেসে বললেন, অবাক হচ্ছেন বন্ধু। সামনে আরও বিস্ময় অপেক্ষা করছে। আসলে বুঝতেই তো পারছেন, আমরা মানবজাতি থেকে জ্ঞান-বিজ্ঞানে কতোটা অগ্রসর। কিন্তু মহান স্রষ্টার আদেশ তো আমাদের মানতেই হবে। তাঁর সৃষ্টি জগতের মাঝে আপনারাই হলেন শ্রেষ্ঠতম। সে কারণেই আপনাদের মাঝে যারা সব দেখে শুনে জ্ঞানপাপীর ভূমিকায় অবতীর্ণ তাদেরকে আমরা মোটেও পছন্দ করি না। দুনিয়াতে ওদের মাধ্যমে সত্যের যে অপলাপ হয় তাকেও আমরা প্রচন্ডভাবে ঘৃণা করি। শত বছর ধরে এসব মূর্খদের আমরা সহ্য করে আসছি। এবার আমাদের মহামান্য প্রিমিয়ারের হুকুম হয়েছে কিছুটা অ্যাকশনে যাবার। তাই আপনাকে দাওয়াত করে নিয়ে এলাম। আমাদের আদালতে যে বিচার কাজটুকু অনুষ্ঠিত হবে তার ফলাফল আপনি গোটা মানবজাতির কাছে প্রামাণ্য দলিল হিসেবে পৌঁছে দেবেন।